දන්නෙ නැතිව ආ අයට යන්න කියයි පාස්පෝට් කන්තෝරුව ළඟ නොසන්සුන් වෙයි
විදෙස් ගමන් බලපත්ර ලබාගැනීම සඳහා ඊයේ 19දා සිට ක්රියාත්මක වන්නේ ඔන්ලයින් ක්රමවේදය බව නොදැන බත්තරමුල්ල ආගමන විගමන කාර්යාලයට ඊයේ පැමිණ සිටි විශාල පිරිසක් ආපසු හරවා යැවීමට උත්සාහ කිරීමත් සමග එම කාර්යාලය ඉදිරිපිට උණුසුම් තත්ත්වයක් හට ගත්තේය නව ක්රමවේදය අනුව අයදුම්කරුවෙකු නව විදෙස් ගමන් බලපත්රයක් ලබා ගැනීමට හෝ අලුත් කර ගැනීමට wwwimmigrationgovlk වෙබ් අඩවිය ඔස්සේ ලියාපදිංචි වී අනිවාර්යයෙන්ම දිනයක් හා වේලාවක් වෙන් කර ගත යුතුය මෙම ක්රමවේදය එක්දින හා සාමාන්ය යන දෙවර්ගයටම අදාළ වේ මෙම ක්රමවේදය ඊයේ 19දා සිට ක්රියාත්මකය කෙසේ වෙතත් මෙම නව ක්රමවේදය පිළිබඳව නිවේදනය කර තිබුණේ ඉකුත් 17වැනිදා වන අතර ඒ හේතුවෙන් මෙම නව ක්රමවේදය පිළිබඳව දැනුවත් නොවූ විශාල පිරිසක් ඊයේ 19දා අලුයම සිට දෙපාර්තමේන්තුව ඉදිරිපිට දිගු පෝලිම්වල රැඳී සිටියහ එවැනි තත්ත්වයක් තුළ උදෑසන පැමිණි ආරක්ෂක නිලධාරීහු විද්යුත් ක්රමයෙන් ලියාපදිංචි වී වේලාව වෙන් කරගත් පිරිස හැර සෙසු අයගේ ඉල්ලුම්පත්ර භාර නොගන්නා බව දැනුම් දුන්නේය එහිදී නොසන්සුන් වූ පිරිස් නිසි පරිදි දැනුවත් නොකර එකවරම නව ක්රමවේදය ක්රියාත්මක කිරීම තුළින් දුර බැහැර සිට පැමිණි තමන්ට විශාල අසාධාරණයක් සිදුවන බවට චෝදනා කළහ නොසන්සුන්කාරීව හැසුරුණු පිරිස පාලනයට පොලිස් කැරලි මර්දන ඒකකය හා ජල ප්රහාරක රථ ද කැඳවා තිබුණු අතර ආගමන විගමන දෙපාර්තමේන්තුවේ ආරක්ෂාව තර කර තිබුණි මෙම ගැටලුව පිළිබඳ අදහස් දැක්වූ ආගමන විගමන පාලක හර්ෂ ඉලුක්පිටිය මහතා පැවසුවේ ගමන් බලපත්ර ලබා ගැනීමේදී වංචනික ක්රියා සිදුවන බවට යම් යම් පාර්ශ්ව විසින් දිගින් දිගටම එල්ල වූ චෝදනා සැලකිල්ලට ගෙන ඔන්ලයින් ක්රමය සකස් කළ බවයි දීර්ඝ අධ්යයනයකින් පසුව සකස් කළ මෙම නව ක්රමවේදය ක්රියාත්මක කිරීමට යෑමේදී මෙවැනි අභියෝග පැමිණිය හැකි නමුත් මහජනතාවගේ යහපත වෙනුවෙන් මෙම ක්රියාමාර්ගය ගත් බවද ඒ මහතා කීවේය කමල් බෝගොඩ ඡායාරූප  තුෂාර අතපත්තු